CELEX: 32014D0425
Language: el
Date: 2014-07-01 00:00:00
Title: 2014/425/EE: Απόφαση της Επιτροπής, της 1ης Ιουλίου 2014 , με την οποία επιτρέπεται στη Σλοβακία και το Ηνωμένο Βασίλειο να παρεκκλίνουν από ορισμένους κοινούς κανόνες ασφάλειας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 4344]  Κείμενο που παρουσιάζει ενδιαφέρον για τον ΕΟΧ

3.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/30
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Ιουλίου 2014
   με την οποία επιτρέπεται στη Σλοβακία και το Ηνωμένο Βασίλειο να παρεκκλίνουν από ορισμένους κοινούς κανόνες ασφάλειας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 4344]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/425/EE)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 14 παράγραφος 7,
   Εκτιμώντας τα ακόλουθα:
   
               (1)
            
            
               Η Σλοβακική Δημοκρατία και το Ηνωμένο Βασίλειο ζήτησαν να ισχύουν ορισμένες παρεκκλίσεις από τούς κοινούς τους κανόνες ασφάλειας της αεροπορίας που περιέχονται στον κανονισμό (ΕΕ) αριθ. 1178/2011 της Επιτροπής (2). Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, η Επιτροπή αξιολόγησε την αναγκαιότητα των ζητούμενων παρεκκλίσεων και το επίπεδο προστασίας που παρέχουν, με βάση τις συστάσεις του Ευρωπαϊκού Οργανισμού Ασφάλειας της Αεροπορίας (εφεξής «ο οργανισμός»).
            
         
               (2)
            
            
               Η πρώτη παρέκκλιση, την οποία ζήτησε η Σλοβακική Δημοκρατία στις 29 Απριλίου 2013, αφορούσε τις απαιτήσεις της ανανέωσης των προνομίων της ειδικότητας πτήσεως με όργανα (κανόνες εφαρμογής-«IR») και της επανεξέτασης των θεωρητικών γνώσεων και της δοκιμασίας δεξιοτήτων, που αναφέρονται στα στοιχεία γ) και δ) του FCL.625 του παραρτήματος I (Μέρος-FCL) του κανονισμού (ΕΕ) αριθ. 1178/2011. Η Σλοβακική Δημοκρατία ισχυρίστηκε ότι οι απαιτήσεις αυτές είναι άστοχες όταν ένας χειριστής είναι κάτοχος ισοδύναμου των IR προκειμένου για άδεια τρίτης χώρας η οποία είναι σύμμορφη με το παράρτημα 1 της σύμβασης για τη διεθνή πολιτική αεροπορία που υπεγράφη στο Σικάγο στις 7 Δεκεμβρίου 1944 («παράρτημα 1 της ΔΟΠΑ»). Η Σλοβακική Δημοκρατία κατέδειξε επίσης τους λόγους για τους οποίους θα επιτυγχάνετο ισοδύναμο επίπεδο προστασίας εφόσον χορηγηθεί η προβλεπόμενη παρέκκλιση. Σύμφωνα με τη σύσταση του Οργανισμού, η οποία εκδόθηκε στις 4 Ιουνίου 2013, η Επιτροπή κατέληξε στο συμπέρασμα ότι η παρέκκλιση θα παρείχε επίπεδο προστασίας ισοδύναμο με εκείνο που επιτυγχάνεται με την εφαρμογή των κοινών κανόνων ασφαλείας πτήσεων, εφόσον πληρούνται ορισμένες προϋποθέσεις.
            
         
               (3)
            
            
               Η δεύτερη παρέκκλιση, η οποία ζητήθηκε από τη Σλοβακική Δημοκρατία στις 29 Απριλίου 2013, αφορούσε την απαίτηση ανανέωσης ικανοτήτων τάξης ή τύπου, όπως ορίζεται στο στοιχείο β) του FCL.740 του παραρτήματος I (Μέρος-FCL) του κανονισμού (ΕΕ) αριθ. 1178/2011. Η Σλοβακική Δημοκρατία προέβαλε το επιχείρημα ότι η απαίτηση δεν ήταν ενδεδειγμένη όταν ένα χειριστής είναι κάτοχος ισοδύναμης ικανότητας τάξης ή τύπου βάσει άδειας τρίτης χώρας η οποία ήταν σύμφωνη με το παράρτημα 1 της ΔΟΠΑ. Η Σλοβακική Δημοκρατία κατέδειξε επίσης τους λόγους για τους οποίους θα επιτυγχάνετο ισοδύναμο επίπεδο προστασίας εφόσον χορηγηθεί η προβλεπόμενη παρέκκλιση. Σύμφωνα με τη σύσταση του Οργανισμού, η οποία εκδόθηκε στις 4 Ιουνίου 2013, η Επιτροπή κατέληξε στο συμπέρασμα ότι η παρέκκλιση θα παρείχε επίπεδο προστασίας ισοδύναμο με εκείνο που επιτυγχάνεται με την εφαρμογή των κοινών κανόνων ασφαλείας πτήσεων, εφόσον πληρούνται ορισμένες προϋποθέσεις.
            
         
               (4)
            
            
               Η τρίτη παρέκκλιση, την οποία ζήτησε το Ηνωμένο Βασίλειο στις 21 Ιουνίου 2013 και τροποποιήθηκε στις 4 Ιουλίου, αφορούσε τους όρους για την επανεπικύρωση ικανότητας τάξης μονοκινητήριων αεροπλάνων με εμβολοφόρο μηχανοκίνητο ανεμόπτερο περιήγησης και ικανότητας τάξης που αναφέρονται στο στοιχείο β) σημείο 1) (ii) του FCL.740.A του παραρτήματος I (Μέρος-FCL) του κανονισμού (ΕΕ) αριθ. 1178/2011. Το Ηνωμένο Βασίλειο υποστήριξε ότι η απαίτηση δεν ήταν κατάλληλη για χειριστές που είχαν ικανότητες οργάνων και/ή ικανότητα εκπαιδευτή αλλά δεν κατείχαν άλλη ικανότητα τάξης ή τύπου. Επίσης, το Ηνωμένο Βασίλειο κατέδειξε επίσης τους λόγους για τους οποίους θα επιτυγχάνετο ισοδύναμο επίπεδο προστασίας εφόσον χορηγηθεί η προβλεπόμενη παρέκκλιση. Σύμφωνα με τη σύσταση του Οργανισμού, η οποία εκδόθηκε στις 27 Αυγούστου 2013, η Επιτροπή κατέληξε στο συμπέρασμα ότι η παρέκκλιση θα παρείχε επίπεδο προστασίας ισοδύναμο με εκείνο που επιτυγχάνεται με την εφαρμογή των κοινών κανόνων ασφαλείας πτήσεων, εφόσον πληρούνται ορισμένες προϋποθέσεις.
            
         
               (5)
            
            
               Η τέταρτη παρέκκλιση, την οποία ζήτησε το Ηνωμένο Βασίλειο στις 10 Ιουλίου 2013, αφορούσε τις προϋποθέσεις τις οποίες πρέπει να πληρούν οι αιτούντες πιστοποιητικό SFE για αεροπλάνα, η οποία αναφέρεται στο στοιχείο α) του FCL.1010.SFE του παραρτήματος I (Μέρος-FCL) του κανονισμού (ΕΕ) αριθ. 1178/2011. Το Ηνωμένο Βασίλειο υποστήριξε ότι οι εν λόγω προϋποθέσεις δεν ήταν πλήρεις, καθώς κάλυπταν αεροπλάνα περισσοτέρων χειριστών μόνον και όχι σύνθετα αεροπλάνα υψηλών επιδόσεων ενός χειριστή. Επίσης, το Ηνωμένο Βασίλειο κατέδειξε επίσης τους λόγους για τους οποίους θα επιτυγχάνετο ισοδύναμο επίπεδο προστασίας εφόσον χορηγηθεί η προβλεπόμενη παρέκκλιση. Σύμφωνα με τη σύσταση του Οργανισμού, η οποία εκδόθηκε στις 27 Αυγούστου 2013, η Επιτροπή κατέληξε στο συμπέρασμα ότι η παρέκκλιση θα παρείχε επίπεδο προστασίας ισοδύναμο με εκείνο που επιτυγχάνεται με την εφαρμογή των κοινών κανόνων ασφαλείας πτήσεων, εφόσον πληρούνται ορισμένες προϋποθέσεις.
            
         
               (6)
            
            
               Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, μια παρέκκλιση που χορηγήθηκε σε ένα κράτος μέλος πρέπει να κοινοποιείται σε όλα τα κράτη μέλη, με αποτέλεσμα να έχουν επίσης το δικαίωμα να εφαρμόσουν το μέτρο αυτό. Συνεπώς, η παρούσα απόφαση πρέπει να απευθύνεται σε όλα τα κράτη μέλη. Η περιγραφή της παρέκκλισης, όπως και των συνημμένων όρων της, πρέπει να επιτρέπει σε άλλα κράτη μέλη να εφαρμόσουν το μέτρο όταν βρίσκονται στην ίδια κατάσταση, χωρίς να απαιτείται περαιτέρω έγκριση από την Επιτροπή. Ωστόσο, τα κράτη μέλη καλούνται να ανταλλάσσουν πληροφορίες σχετικά με την εφαρμογή των παρεκκλίσεων, σύμφωνα με το άρθρο 15 παράγραφος 1 του κανονισμού (ΕΚ) αριθ. 216/2008, δεδομένου ότι ενδέχεται να υπάρξουν επιπτώσεις πέραν των κρατών μελών στα οποία χορηγούνται οι παρεκκλίσεις.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Σλοβακική Δημοκρατία δύναται να χορηγεί εγκρίσεις παρέκκλισης από τις ακόλουθες εκτελεστικές ρυθμίσεις που προβλέπονται από το παράρτημα I (Μέρος-FCL) του κανονισμού (ΕΕ) αριθ. 1178/2011:
   
               1)
            
            
               στοιχεία γ) και δ) του FCL.625 «IR — Ισχύς, επανεπικύρωση και ανανέωση» του εν λόγω παραρτήματος, κατ' εφαρμογήν των κανόνων που ορίζονται στο τμήμα 1 του παραρτήματος I της παρούσας απόφασης, υπό την προϋπόθεση ότι πληρούνται οι όροι που ορίζονται στο τμήμα 2 του παραρτήματος I της παρούσας απόφασης·
            
         
               2)
            
            
               στοιχείο β) του FCL.740 «Ισχύς και ανανέωση ικανοτήτων τάξης και τύπου» του εν λόγω παραρτήματος, κατ' εφαρμογήν των κανόνων που ορίζονται στο τμήμα 1 του παραρτήματος II της παρούσας απόφασης, υπό την προϋπόθεση ότι πληρούνται οι όροι που ορίζονται στο τμήμα 2 του παραρτήματος II της παρούσας απόφασης.
            
         Άρθρο 2
   Το Ηνωμένο Βασίλειο δύναται να χορηγεί εγκρίσεις παρέκκλισης από τις ακόλουθες εκτελεστικές ρυθμίσεις που προβλέπονται από το παράρτημα I (Μέρος-FCL) του κανονισμού (ΕΕ) αριθ. 1178/2011:
   
               1)
            
            
               σημείο (ii) της ενότητας FCL. 740A στοιχείο β) περίπτωση 1) «Επανεπικύρωση ικανοτήτων τάξης και τύπου — αεροπλάνα» του εν λόγω παραρτήματος, κατ' εφαρμογήν των κανόνων που ορίζονται στο τμήμα 1 του παραρτήματος III της παρούσας απόφασης, υπό την προϋπόθεση ότι πληρούνται οι όροι που ορίζονται στο τμήμα 2 του παραρτήματος III της παρούσας απόφασης·
            
         
               2)
            
            
               στοιχείο α) του FCL.1010.SFE «SFΕ — Προϋποθέσεις» του εν λόγω παραρτήματος, κατ' εφαρμογήν των κανόνων που ορίζονται στο τμήμα 1 του παραρτήματος IV της παρούσας απόφασης, υπό την προϋπόθεση ότι πληρούνται οι όροι που ορίζονται στο τμήμα 2 του παραρτήματος IV της παρούσας απόφασης.
            
         Άρθρο 3
   Όλα τα κράτη μέλη έχουν το δικαίωμα να εφαρμόσουν τα μέτρα που αναφέρονται στα άρθρα 1 και 2, όπως καθορίζονται στα παραρτήματα της παρούσας απόφασης. Τα κράτη μέλη κοινοποιούν τα μέτρα στην Επιτροπή, τον Οργανισμό και τις εθνικές υπηρεσίες πολιτικής αεροπορίας.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Ιουλίου 2014.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
   
      ΠΑΡΑΡΤΗΜΑ I
      Παρέκκλιση της Σλοβακικής Δημοκρατίας από τον κανονισμό (ΕΕ) αριθ. 1178/2011 όσον αφορά τη διάρκεια ισχύος και ανανέωση ικανοτήτων οργάνων.
      1.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Η Σλοβακική Δημοκρατία δύναται, κατά παρέκκλιση από τα στοιχεία γ) και δ) του FCL.625 «IR — Ισχύς, επανεπικύρωση και ανανέωση» του παραρτήματος I (Μέρος-FCL) του κανονισμού (ΕΕ) αριθ. 1178/2011, να επιτρέψει στους κατόχους αδείας Μέρους-FCL, οι οποίοι έχουν πραγματοποιήσει πρόσφατη πτήση με τη χρήση έγκυρης άδειας IR τρίτης χώρας που έχει εκδοθεί σύμφωνα με το παράρτημα 1 του ICAO για τη συμμόρφωση με τα κριτήρια ανανέωσης του Μέρους-FCL για την ικανότητα IR που καθορίζονται στο στοιχείο γ) του FCL.625, ικανοποιώντας τα κριτήρια επανεπικύρωσης που καθορίζονται στο στοιχείο β) του FCL.625. Επιπλέον, μπορεί να επιτραπεί στους εν λόγω κατόχους λήξασας αδείας του Μέρους-FCL ικανότητας IR τρίτης χώρας, η οποία όμως έχει επανεπικυρωθεί ή ανανεωθεί εντός των 7 προηγουμένων ετών, να συμμορφώνονται μόνο με τα κριτήρια ανανέωσης για το Μέρος-FCL για την ικανότητα IR που καθορίζεται στο στοιχείο γ) του FCL.625, χωρίς να απαιτείται να υποβληθούν εκ νέου στις εξετάσεις θεωρητικών γνώσεων όπως ορίζεται στο στοιχείο δ) του FCL.625.
      2.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η εν λόγω παρέκκλιση εφαρμόζεται στους κατόχους αδειών σύμφωνα με το Μέρος-FCL που περιλαμβάνει μία προς ανανέωση ικανότητα IR. Εάν οι εν λόγω κάτοχοι άδειας κατέχουν επίσης άδεια τρίτης χώρας έγκυρης ικανότητας IR, ο κάτοχος ικανότητας Μέρους-FCL υποχρεούται μόνο να υποβληθεί επιτυχώς σε έλεγχο επαγγελματικών δεξιοτήτων, προκειμένου να ανανεώσει την ικανότητα IR, αλλά δεν απαιτείται να υποστεί επανεκπαίδευση σε εγκεκριμένο φορέα εκπαίδευσης (ΕΦΕ). Επιπλέον, οι εν λόγω κάτοχοι άδειας δεν απαιτείται να υποβληθούν εκ νέου στις εξετάσεις θεωρητικών γνώσεων για την ικανότητα IR αν η άδεια τρίτης χώρας έχει επανεπικυρωθεί ή ανανεωθεί εντός των 7 προηγουμένων ετών.
   
   
      ΠΑΡΑΡΤΗΜΑ II
      Παρέκκλιση της Σλοβακικής Δημοκρατίας από τον κανονισμό (ΕΕ) αριθ. 1178/2011 όσον αφορά τη διάρκεια ισχύος και την ανανέωση ικανοτήτων τάξης και τύπου.
      1.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Η Σλοβακική Δημοκρατία δύναται, κατά παρέκκλιση του στοιχείου β) του FCL.740 «Ισχύς και ανανέωση ικανοτήτων τάξης και τύπου» του παραρτήματος I (Μέρος-FCL) του κανονισμού (ΕΕ) αριθ. 1178/2011, να επιτρέψει στους κατόχους αδείας Μέρους-FCL οι οποίοι έχουν πραγματοποιήσει πρόσφατη πτήση με άδεια τρίτης χώρας ισοδύναμης έγκυρης ικανότητας τάξης ή τύπου που έχει εκδοθεί σύμφωνα με το παράρτημα 1 του ICAO για τη συμμόρφωση με τα κριτήρια ανανέωσης και οι οποίοι έχουν υποβληθεί με επιτυχία στον έλεγχο ικανοτήτων, να μην υποχρεούνται να υποβληθούν σε συμπληρωματική επανεκπαίδευση.
      2.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η εν λόγω παρέκκλιση εφαρμόζεται στους κατόχους αδειών σύμφωνα με το Μέρος-FCL, που περιλαμβάνουν υποχρέωση ανανέωσης ικανότητας τάξης ή τύπου. Εάν οι εν λόγω κάτοχοι άδειας κατέχουν επίσης άδεια τρίτης χώρας έγκυρης ικανότητας IR για την ίδια τάξη ή τύπο αεροσκαφών, ο κάτοχος ικανότητας Μέρους-FCL υποχρεούται μόνο να υποβληθεί επιτυχώς σε έλεγχο επαγγελματικών δεξιοτήτων, προκειμένου να ανανεώσει την ικανότητα τάξης ή τύπου, αλλά δεν υποχρεούται να υποστεί επανεκπαίδευση σε εγκεκριμένο φορέα εκπαίδευσης (ΕΦΕ).
   
   
      ΠΑΡΑΡΤΗΜΑ III
      Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά την επανεπικύρωση της τάξης αξιολογήσεων κινητήρα μονού εμβόλου (SEP) ή μηχανοκίνητου ανεμόπτερου περιήγησης (TMG).
      1.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το Ηνωμένο Βασίλειο δύναται, κατά παρέκκλιση του τμήματος FCL.740.A (1) «Επανεπικύρωση ικανοτήτων τάξης και τύπου — αεροπλάνα» στοιχείο β) σημείο 1 (ii) του παραρτήματος I (Μέρος-FCL) του κανονισμού (ΕΕ) αριθ. 1178/2011, να επιτρέψει στους κατόχους πτυχίου χειριστή να επανεπικυρώσουν ικανότητες τάξης μονοκινητήριων αεροπλάνων με εμβολοφόρο κινητήρα και ικανότητες μηχανοκίνητων ανεμόπτερων περιήγησης χωρίς να ολοκληρώσουν τη συγκεκριμένη εκπαιδευτική πτήση με εκπαιδευτή πτήσεων ή εκπαιδευτή ικανότητας τάξης, υπό τον όρο ότι ο κάτοχος της άδειας έχει ολοκληρώσει επιτυχώς περιοδικό έλεγχο ικανοτήτων εντός των 12 μηνών που προηγούνται της λήξης του ικανότητας:
      
                  α)
               
               
                  δοκιμασία δεξιοτήτων ή περιοδικού ελέγχου ικανοτήτων για κάθε τάξη, τύπο, μέσο ή ικανότητα βουνού που περιλαμβάνονται στην άδεια κυβερνήτη· ή
               
            
                  β)
               
               
                  αξιολόγηση επιδεξιότητας για κάθε εκπαιδευτή πτήσεων, εκπαιδευτή ικανότητας τάξης ή εκπαιδευτή ικανότητας οργάνων πιστοποιητικού που περιλαμβάνεται στην άδεια κυβερνήτη.
               
            2.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η παρέκκλιση αυτή ισχύει για τους κατόχους αδειών σύμφωνα με το Μέρος-FCL, ικανότητας τάξης μονοκινητήριων αεροπλάνων με εμβολοφόρο κινητήρα και μηχανοκίνητων ανεμόπτερων περιήγησης. Η εκπαιδευτική πτήση με εκπαιδευτή μπορεί να αντικατασταθεί μόνο εφόσον ο κάτοχος έχει ολοκληρώσει δοκιμασία δεξιοτήτων ή περιοδικό έλεγχο ικανοτήτων ή αξιολόγηση επιδεξιότητας για ικανότητα ή πιστοποιητικό αεροπλάνου.
   
   
      ΠΑΡΑΡΤΗΜΑ IV
      Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά τους εξεταστές σε συνθετικό μέσο (SFE) που πραγματοποιούν δοκιμές σε προσομοιωτές αεροπλάνου.
      1.   ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το Ηνωμένο Βασίλειο δύναται, κατά παρέκκλιση του στοιχείου α) του FCL. 1010.SFE «SFΕ — Προϋποθέσεις» του παραρτήματος I (Μέρος-FCL) του κανονισμού (ΕΕ) αριθ. 1178/2011, να επιτρέψει την υποβολή αιτήσεων εκ μέρους των SFI για πιστοποιητικό SFE για σύνθετα αεροπλάνα υψηλών επιδόσεων ενός χειριστή και καθορίζει ειδικές προϋποθέσεις για την εν λόγω κατηγορία αεροπλάνου.
      2.   ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Κανένας άλλος όρος δεν πρέπει να πληρούται.